钦定古今图书集成/历象汇编/岁功典/第052卷 > 齐天乐〈午日〉 前人
## 钦定古今图书集成/历象汇编/岁功典/第052卷 > 齐天乐〈午日〉 前人

几人得在家乡老。蒲觞再逢重午。榴火烘人，榆钱满
地，竹院梧垣无暑。莺声未歇。况细雨初晴，疏帘乍举。
角黍筵前，试看画扇长生缕。　常忆蒙恩赐宴，忧心
对酒，不似而今无苦。彩笔词新，朱弦歌妙，何异神仙
俦侣。溪山有主。喜川竞舟龙，门悬艾虎。寄与良朋，年
年常似许。

唐张籍诗：“开州午日车前子，作药人家道有神。”
宋章得象诗：“五日看花怜并蒂，今朝𩰚草正宜男。”〈又〉
《帖子》“花阴转午清风细，玉燕钗头艾虎轻。”〈又〉菖蒲泛
酒尧樽绿，菰叶萦丝楚粽香。〈又〉茧馆初成《长命》缕，珠
囊仍带《辟兵符》。〈又〉自有百神长侍卫，不应须佩《赤灵
符》。〈又〉丝竹渐高桡鼓急，瑶津亭下竞凫车。〈又〉五蓂开
瑞荚，百草𩰚香苕。〈又〉蒲酒朝觞满，兰汤晓浴温。〈又〉九
子黏筒玉粽香，五丝萦臂宝符光。

《王曾端午阁帖子》“欲谢君恩却无语，心前笑指赤灵
符。”〈又〉明朝知是天中节，旋刻菖蒲要辟邪。〈又〉争传九
子粽，皇祚续千春。〈又〉钗头艾虎辟群邪，晓驾祥云护
宝车。〈又〉“仙艾垂门绿，灵丝绕户长。”
欧阳修诗：“五色双丝献女功，多因荆楚记遗风。”〈又〉绣
茧夸新巧，萦丝喜续年。

《王珪诗》：“瑶墀九御荐菖华。”

苏辙《帖子》：“太医争献天师艾，瑞雾长萦尧母门。”
张耒《端午词》：“水团冰浸砂糖裹，透明角黍菘儿。”《和
戴复古》诗：“海榴花上雨萧萧，自切菖蒲泛浊醪。”
元周权诗：“人家绿艾端阳节，天气黄梅细雨时。”

《仙鉴》：萧仙者，以周宣王十七年五月五日生。宣王之
末，史籍散乱，萧仙能文，著本末以备史之不及，人以
史目之。穆公有女名弄玉，善吹笙，无和者，求得吹笙
者以配孟明，荐史，因召见。秦王问史云善箫。曰：“吾女
好笙，子箫也奈何？”女屏门呼曰：“试使吹之，一吹清风
生，再吹彩云起，三吹而凤凰来，女愿嫁之。”史曰：“女亦
且吹笙”，三吹之，如史所感。

《琴操》：“介子绥割其腓股以啖重耳。重耳复国，子绥独
无所得。绥甚怨恨，乃作《龙蛇之歌》以感之，遂遁入山。
文公惊悟迎之，终不肯出。文公令燔山求之，子绥遂
抱木而焚死。文公令民五月五日不得发火。”

《史记孟尝君传》：“初，田婴有子四十馀人，其贱妾有子
名文，文以五月五日生，婴告其母曰：‘勿举也’。其母窃
举生之。及长，其母因兄弟而见其子文于田婴，田婴
怒其母曰：‘吾令若去此子，而敢生之，何也’？文顿首因
曰：‘君所以不举五月子者何故’？婴曰：‘五月子者，长与
户齐，将不利其父母’。文曰：‘人生受命于天乎？将受命
于户邪’？婴默然。文曰：‘必受命于天，君何忧焉？必受命
于户，则高其户耳。谁能至者’？婴曰：‘子休矣’。”
《武帝本纪》注：“如淳曰：‘汉使东郡送枭，五月五日为枭
羹，以赐百官，以恶鸟故食之’。”

《西京杂记》：王凤以五月五日生，其父欲不举，曰：“俗谚
举五日，子长及户则自害，不则害其父母。”其叔父曰：
“昔田文以此日生，其父婴敕其母曰：‘勿举’。其母窃举
之。后为孟尝君，号其母为薛公。大家以古事推之，非
不祥也。”遂举之。

《中华古今注》：“汉中兴，每以端午赐百僚乌犀腰带。”
《世说》：“胡广本姓黄，五月五日生，父母恶之，置瓮中，投
于江。胡翁闻瓮中有儿啼，往取之，养为子，遂七登三
司。”

《中华古今注》：“汉章帝常以端午日赐百官水纹绫裤。”
《会稽典录》：“女子曹娥者，会稽上虞人。父能弦歌为巫。
汉安帝二年五月五日，于县江溯涛迎波，神溺死，不
得尸骸。娥年十四，乃缘江号哭，昼夜不绝声，七日遂
投江而死。”

谢承《后汉书》：“陈临为苍梧太守，推诚而理，导人以孝
悌，临征去。后本郡以五月五日祠临东城门上，令小
童洁服而舞。”

《四民月令》：“五月五日取蝇虎杵碎拌豆，豆自踊跃，可
以击蝇。”

《独异志》：“晋桓豁镇荆州，有一参军，五月五日采鸲鹆
剪其舌，令学人语，经年遂能言。后因大会，豁出之，令
遍学座客话。有一人患齆鼻鸲，乃遽入瓮中语，与患
者无异，举席皆笑。”

《还冤记》：河间国兵张鹿、经旷，二人相与谐善，晋太元
十四年五月五日，共升锺岭，坐于山椒，鹿酗酒失性，
拔刀斩旷。旷母尔夕梦旷自说“为鹿所杀，杀尸涧中，
脱裤覆腹，寻觅之时，必难可得，当令裳飞起以示处
也。”明晨追捕，一如所言。

《博物志》：“五月五日埋蜻蜓头于西向户下，埋至三日，
则化成青真珠。”又曰：“埋于正门中。”

陆机《要览》：万岁蟾蜍，头上有角，颔下有丹书，重八字，
名曰“肉芝。”以五月五日取，阴干，以其足画地，即流水。
带之于身，能辟兵。

《风土记》：仲夏端午，烹鹜进筒粽。一名角黍。

《孝子传》：纪迈五月五日生，其母弃之，邨人纪淳妻养
之。年六岁，本父母云：“汝是我儿。”迈涕泣，佣所得，辄上
母。

《宋书王镇恶传》，“镇恶以五月五日生，家人以俗忌，欲
令出继。疏宗祖猛见奇之，曰：‘此非常儿。昔孟尝君恶
日生而相齐，是儿亦将兴吾门矣。故名之为镇恶’。”
《魏书崔辩传》：“辩孙巨伦，葛荣闻其才名，欲用为黄门
侍郎，巨伦心恶之。至五月五日，会集官寮，令巨伦赋
诗。巨伦乃曰：‘五月五日时，天气已大热，狗便呀欲死，
牛’”复吐出舌，以此《自晦》获免。

郦元《水经注》：“正光元年五月，天气清爽，闻池中枪枪
若征鼓声，池水惊而沸。须臾雷电晦冥，有五色蛇自
池上属于天，久乃灭。波止水定，惟见一鱼在，其一变
为龙。”

《北齐书南阳王绰传》：“绰字仁通，武成长子也。以五月
五日辰时生，至午时，后主乃生。武成以绰母李夫人
非正嫡，故贬为第二。河清三年，封南阳韩长鸾，令绰
亲信诬告其反，后主使何猥萨扼杀之，瘗于兴圣佛
寺。经四百馀日乃大敛，颜色毛发皆如生。俗云：五月
五日生者脑不坏。”

《荆楚岁时记》：“五月五日取鸲鹆教之语。”〈注〉此月鸲鹆
毛羽新成，俗好登巢取养之，以教其语也。

《隋书地理志》：“京口东通吴会，南接江湖，西连都邑。其
人本并习战，号为天下精兵。俗以五月五日为𩰚力
之戏，各料强弱相敌，事，类讲武《玉烛宝典》：“洛阳人家，端午造术羹艾酒。”

《独异志》：隋朝徐德言妻陈氏，叔宝妹，因惧乱不能相
保，德言乃破一镜分之，以为他年不知存亡，但端午
日各持其半镜于市内卖之，以图相会。至期适市，果
有一破镜，德言乃题其背曰：“镜与人俱在，镜归人不
归。无复嫦娥影，空馀半月辉。”时陈氏为杨素所爱，见
之，乃命德言对饮，三人环坐，令陈氏赋诗一章，即还
之。《陈氏诗》曰：“今日何迁次，新官对旧官。笑啼俱不敢，
方验作人难。”素感之，乃还德言。〈按青琐集作上元事未知孰是今再存之〉
《旧唐书崔信明传》：信明以五月五日正中时生，有异
雀，身形甚小，五色毕备，集于树，鼓翼齐鸣，其声清亮。
隋太史令史良使青州，遇而占之曰：“五月为火，火为
离，离为文彩。日正中，文之盛也。又雀五色，奋翼而鸣，
此儿必文藻焕烂，声名播于天下。雀形既小，禄位殆
不高矣。”及长，博闻强记，下笔成章。乡人高孝基有知
人鉴每谓人曰：“崔信明才学富赡虽名冠一时但恨
其位不达耳。”

《辍耕录》：“虢州阌乡张万回法云公者，生于唐贞观六
年五月五日。有兄万年久征辽左，相去万里。母程氏
思其音信，公早晨而往，至暮持书而回。”

《唐会要》：贞观十八年五月五日，太宗为飞白书，作鸾、
凤、蝶、龙等字，笔势警绝。谓司徒长孙无忌、吏部尚书
杨师道曰：“五日旧俗必用服翫相贺，今朕各赐君飞
白扇二，庶动清风，以增美德。”

《中华古今注》：“唐贞观中端午，赐文官黑玳瑁腰带，武
官黑银腰带，示色不改更故也。”

《朝野佥载》：泉州有客卢元钦染大风，唯鼻根未倒，属
五月五日，官取蚺蛇胆欲进。或言“肉可治风”，遂取一
截蛇肉食之，三五日顿痊可，百日平复。

《嘉话录》：晋谢灵运须美，临刑，因施为南海祗洹寺维
摩诘像，须寺人宝惜，初不亏损。中宗朝，乐安公主五
日𩰚草，欲广其物色，令驰骑取之。又恐为他所得，因
剪弃其馀，今遂无。

《镜龙记》：唐天宝三载，扬州进水心镜一面，纵横九寸，
青莹耀目，背有盘龙。进镜官李守泰曰：铸镜时有老
人自称姓龙名护，谓镜匠吕晖曰：“老人解造真龙镜。”
遂入炉所扃户，三日后开户，失所在。炉前获一素书
云：“盘龙盘龙隐于镜中，分时有象，变化无穷，兴云吐
雾，行雨生风。”吕晖遂移炉于扬子江心，以五月五日
午时铸之，帝诏有司掌此镜。七载大旱，召叶法善祠
镜龙，忽龙口有白气，须臾满殿甘雨如澍。

《唐书礼乐志》：“天宝时，常以五月五日荐衣扇于诸陵。”
《开元天宝遗事》：“宫中每到端午节，造粉团角黍，贮于
金盘中。以小角造弓子，纤妙可爱。架箭射盘中，粉团
中者得食。盖粉团滑腻而难射也。都中盛行此戏。
五月五日，明皇避暑游兴庆池，与妃子昼寝于水殿
中。宫嫔辈凭栏倚槛，争看雌雄。二㶉𪆟戏于水中，帝
时”拥贵妃于绡帐内，谓宫嫔曰：“尔等爱水中㶉𪆟，争
如我被底鸳鸯。”

《唐新语》：端午日，明皇赐宰臣锺乳。宋璟既拜赐，而命
医人炼之。医请将归家，链子弟谏曰：“‘此乳珍异，他者
不如。今付之归，恐招欺换’。璟诫之曰：‘自隐尔心，然疑
他心耶？仗信示诚，犹恐不至。时有猜责，岂可得乎’？”
《唐书·李元纮传》：元纮当国，务峻崖检，抑奔竞，夸进者
惮之。五月五日宴武成殿，赐群臣袭衣，特以紫服金
鱼锡元纮及萧嵩群臣无与比。

《唐国史补》：肃宗五月五日，抱小公主对山人李唐于
便殿，顾唐曰：“念之勿怪。”唐曰：“太上皇亦应思见陛下。”
肃宗涕泣。是时张氏已盛，不由己矣。

《陕西志》：“唐肃宗时，张嘉字伯达，以五月五日生，名五
郎。少好儒术，以节义自负。年十五，游长安，与李泌、长
源为友。禄山叛，诣阙上书，补参军。平贼有功，为云居
宰。有善政，邑人立祠祀之。”

《传灯录》：永泰元年五月五日，代宗梦六祖大师请衣
钵。七日，敕刺史杨瑊云：“朕梦感能禅师请传法袈裟，
却归曹溪。今遣镇国大将军刘景崇顶戴而送，朕谓
之国宝。卿可于本寺如法安置，专令僧众亲承宗旨
者。”

《唐书懿宗本纪》：“咸通八年五月，禁延庆、端午节献女
口。”

《名胜志》：“五华山，在德化县西，唐咸通间，无晦禅师结
庵于此，凿石为室，与虎同居。又有端午泉，亦禅师所
凿。每五月之朔，泉水溢至栏，凡五日为度。”

《琅嬛记》：“杜羔妻赵氏，每岁端午午时取夜合花置枕
中，羔稍不乐，辄取少许入酒，令婢送饮，羔即欢然。当
时妇人争效之。”

《酉阳杂俎》：北方妇人五日进五时图，五时花，施帐之
上。是日又进长命缕、宛转绳，皆结为人像带之。
《文昌杂录》：“唐时，五日有百索粽，又有九子粽。”

军中以端午走马，谓之“躤柳。”

《岭表录异记》：“蚺蛇胆，普安州有养蛇户，每年五月五日即担蚺蛇入府，只候取胆。余曾亲见，皆于大笼中，
藉以软草，盘屈其上，两人舁一条在地上，即以十数
拐子从头翻其身，旋以拐子按之，不得转侧，即于腹
上约其尺寸，用利刃决之，肝胆突出，即割下其胆，皆
如鸭子大，曝干，以备上贡。却合内肝，以线合其疮口”，
却收入笼。或云。“舁归放川泽。”

《云仙杂记》：“洛阳人家，端午以花丝楼阁插鬓，赠遗辟
瘟扇。”

《西域记》：于阗国有玉池，每以端午日，王亲往取玉，自
王以下至庶人皆取之。每取一圆玉，以一圆石投之。
马令《南唐书》：郡县村社竞渡，每岁端午，官给彩投，俾
两两较其迟速，胜者加之银碗，谓之“打标。”

《永州府志》：“五代萧结为祁阳令。太守符下取竞舟甚
急，结怒，批其符曰：‘秧开五叶，蚕长三眠，人皆忙迫，划
甚闲船’。守惭而止。”

《辽史太宗本纪》：会同三年五月“庚午，以端午宴群臣
及诸国使，命回鹘、炖煌二使作《本俗舞》，俾诸使观之。”
《乐志》：会同三年，“端午日，百僚洎诸国使称贺，如式燕
饮，命回鹘、炖煌二使作本国舞。”

《宋史刘温叟传》：“太宗在晋邸，闻其清介，遣吏遗钱五
百千，温叟受之，贮厅西舍。明年重午，又送角黍，执扇
所遗吏，即送钱者，视西舍封识宛然。”

《刘继元传》：初，太宗征继元，行次澶渊，有太仆寺丞宋
捷者，掌出纳行在军储。太宗见其姓名，喜，以为师必
有捷之兆。及将至太原，太宗遣语攻城诸将曰：“我以
端午日当置酒高会于太原城中。”至癸未，继元降，乃
五月五日也。

《云笈七签》：“天台道士刘方瀛，师事老君，精修介洁，早
佩毕道法箓，常以丹篆救人。与同志弋阳县令刘翙，
按天师剑法，以五月五日就弋阳葛溪炼钢造剑，敕
符禁水，疾者登时即愈。”

《岁时杂记》：“学士院端午前一日，撰皇帝、皇后夫人阁
门帖子，送后苑，用罗帛制造，及期进入。”

端午，都人画天师像以卖，又作泥塑张天师，以艾为
须，以蒜为拳，置于门上。

端午刻，菖蒲为小人子，或葫芦形，带之辟邪。

端午，以艾为虎形，至有如黑豆大者。或剪彩为小虎，
黏艾叶以戴之。

《铁围山丛谈》：往时川蜀俗喜行毒，而成都故事，岁以
天中时开大慈寺，多聚人物，出百货其间，号名药市
者。于是有于窗隙间呼“货药”一声，人识其意，亟投以
千钱，乃从窗隙间度药一粒，号解毒丸，故一粒可救
一人命。迹既叵测，故时多疑出神仙。
《癸辛杂识》。宋徽宗以五月五日生，以俗忌，因改作十
月十日为天宁节。

《东京梦华录》：“端午节物，百索艾花、银样鼓儿、花花、巧
画扇、香糖果子、粽子、白团紫苏、菖蒲、木瓜，并皆茸切，
以香药相和，用梅红匣子盛裹。自五月一日及端午
前一日，卖桃柳、葵花、蒲叶、佛道艾。次日家家铺陈于
门首，与粽子、五色水团茶酒供养。又钉艾人于门上，
士庶相迎宴赏。”

《乾淳岁时记》：端午先期，学士院供帖子如春日。禁中
排当，例用朔日，谓之“端一。”或传旧京亦然。插食盘架，
设天师、艾虎、意思山子数十座，五色蒲丝、百草霜，以
大合三层，饰以珠翠、葵榴、艾花、蜈蚣、蜥蜴、蝎等，谓之
“毒虫。”及作糖霜韵果、糖蜜巧粽，极其精巧。又以大金
瓶数十，遍插葵榴、栀子花，环绕殿阁，及分赐后妃诸
阁，大珰近侍、翠叶五色葵榴、金丝翠扇、真珠百索钗
符、经筒、香囊、软香、龙涎佩带及紫练、白葛、红蕉之类。
大臣贵邸，均被细葛、香罗、蒲丝、艾朵、彩团、巧粽之赐，
而外邸节物，大率效尤焉。巧粽之品不一，至结为楼
台舫辂，又以青罗作赤目白舌帖子，与艾人并悬门
楣，以为禳禬。道宫法院，多送佩带符篆，而市人门首
各设大盆，杂植艾蒲葵花，上挂五色纸钱排饤果粽，
虽贫者亦然。湖中是日游舫亦盛，盖迤逦炎暑，宴游
渐稀故也。俗以此日为“马本命”，凡御厩邸第上乘悉
用五彩为鬃尾之饰，奇鞯宝辔，充满道途，亦可观玩
也。

《齐东野语》：“永嘉甄云卿，字龙友，少有俊声，词华奇丽。
竞渡日，著彩衣，立龙首，自歌所作《思远楼前》之词，旁
若无人。”

《金史世宗本纪》：“大定三年五月乙未，以重五，幸广乐
园射柳，胜者赐物有差。复御常武殿，赐宴击球。自是
岁以为常。”

《相学斋杂钞》：“转运田特秀字彦实，易县人。大定十九
年进士，仕至太原转运使。喜作诗，为周德卿、李之纯
所赏。彦实所居里名半十行第五。以五月五日生，小
字五儿。二十五岁，乡、府、省、御四试皆中第。五年五十
五，八月十五日卒。造物之戏人如此。”

《岁时纪丽谱》：“五月五日，宴大慈寺，设厅，医人鬻艾，道
人卖符，朱丝彩缕，长命辟灾之物，筒饭角黍，莫不咸在。”

《琅嬛记》：姚氏女月华，与杨子名达者相爱。月华少失
母，随父寓于扬子江。江上端午有龙舟之戏，月华出
看，达见其素腕褰帘，结五色丝，跳脱鬒发如漆，玉凤
斜簪，巧笑美盼，容色艳异。达神魂飞荡，每日怀思。因
制曲序其邂逅，名曰《泛龙舟》。

《识小编》：永乐中，禁中有剪柳之戏。剪柳即射柳也。陈
眉公云：“北人以鹁鸽贮葫芦中，悬之柳上，弯弓射之，
矢中葫芦，鸽辄飞出，以飞之高下为胜负。往往会于
端午日，名曰射柳。”

《中州野录》：“鄱阳高举登永乐甲申进士，拜监察御史，
罢归，居林谷间，谢绝人事，不入城府。一日，掉小舟至
城下，时值重午，郡守饮月波楼以观竞渡，举微服箕
坐舟上，守怒逮之，至，令其供不合状，举遂书一绝云：
‘皇后升遐未一年，今春先帝又宾天。江山草木皆垂
泪，太守如何看画船’。守询之，知为高侍御，大惭而延”
纳之，公拂衣不顾而去。

《彭公笔记》：五月五日，赐文武官走骠骑于后苑。其制
一人骑马执旗引于前，二人驰马继出，呈艺于马上，
或上或下，或左或右，腾踯𫏋捷，人马相得，如此者数
百骑，后乃为臂鹰走犬围猎状。终场，俗名曰“走解”，而
不知所自始，岂金元之遗俗欤？令每岁一举，盖以训
武也。观毕，赐宴而回。

《吴中故语》“许道师，尹山之小民也。善房中术，以白莲
教惑人，欲钩致妇人为乱。有传道者数辈，事之以为
神佛，遂鼓动一境，皆往从焉。其人居一室中，人不得
妄见，以五月五日，取蜈蚣、蛇、蝎、壁虎等五种毒物，聚
置一瓮中，闭而封之，听其相食。最后得生者，其毒特
甚，乃取而刺其血，和药浸水贮之。”令妇人欲求法者，
必令先洗其目，云：“不尔，不清净，不可以见佛。”洗后入
室，金光眩然，妄见诸鬼神相。愚无知者深信之。
熙朝乐事。端午为天中节，人家包黍秫以为粽，束以
五色彩丝，或以菖蒲通草雕刻，天师驭虎象于盘中
围以五色蒲丝，剪皮金为百虫之像铺其上，却以葵
榴艾叶攒簇华丽，或以彩绒杂金线缠结，经筒符袋，
互相馈遗。僧道以经筒、轮子辟恶灵符，分送檀越。而
医家亦以香囊、雄黄、乌发、香油，送于常所。往来者，家
家买葵榴蒲艾，植之堂中，标以五色花纸，贴画虎蝎，
或天师之像，或朱书“五月五日天中节，赤口白舌尽
消灭”之句，揭之楹间。或采百草以制药，觅虾蟆以取
蟾酥。书“仪方”二字，倒贴于楹，以辟蛇虺。

《帝京景物略》：五月一日至五日，家家妍饰，小闺女簪
以榴花，曰“女儿节。”五日之午前，群入天坛，曰“避毒也。”
过午出走马坛之墙，下无江城，系丝投角黍，俗而亦
为角黍。无竞渡，俗亦竞游耍。南则耍金鱼池，西耍高
梁桥，东松林北，满井为地不同，饮醵熙游一也。同太
医院官旗物鼓吹赴南海子，捉虾蟆取蟾酥也。其法
针枣叶，刺蟾之眉间，浆射叶上，以蔽人目，不令伤也。
渍酒以菖蒲插门，以艾涂耳，鼻以雄黄，曰“避虫毒。”家
各悬五雷符，簪佩各小纸符簪，或五毒五瑞花草，项
各丝系垂金锡若钱者，若锁者，曰“端午索。”

《松江府志》：“徐文简兄守斋，少颖悟。十一岁，窃从家人
往观竞渡。比归，父雪岑公欲责之，谕曰：‘汝能作一诗，
当贳汝’。守斋应声曰：‘艾虎悬门日，龙舟竞渡时，屈原
遗恨在，千载楚人思’。”

《三山志》：“宁德县安远里有午日岩，昔有邑人程公，于
是日入岩采药，忽然轻举，因以为名。”

《抱朴子·杂应篇》：或问：“魏武帝曾收左元放而桎梏之，
而得自然解脱，以何法乎？”《抱朴子》曰：“吾不能正知左
君所施用之事，然历览诸方书，有以五月五日石上
龙子单衣涂之自解，然左君之变化无方，未必由此
也。自用六甲变化，其真形不可得执也。”

习凿齿《与褚常侍书》，想往日与足下及江州五月五
日共澡浴处，追寻宿眷，髣髴玉仪，心实悲矣。
《邺中记》：“并州俗以介子推五月五日烧死，世人为其
忌，故不举饷食。”非也。北方五月五日自作饮食饷神，
及作五色缕，五色新盘相问遗，不为介子推也。
《禽兽决录》：悬门艾虎鼻门上，宜官子孙带印绶，悬虎
鼻门中。周一“年。取烧作屑，与妇饮之，二月中便有儿
生贵子。勿令人知之，泄则不验也。亦勿令妇见之。”
《名医别录》：“石灰，今人用疗金疮，止血大效。五月五日
采繁蒌葛叶、鹿活草、檞叶、芍药、地黄叶、苍耳叶、青蒿
叶，合石灰捣为团如鸡卵，暴干，末以疗疮，大神验。”
《千金月令》：“端午以菖蒲或缕或屑，以汎酒《食谱》：“张手美家五日如意圆。”

《本草拾遗》“伏翼，五月五日取倒悬者，晒，乾和桂心、薰
陆香烧烟，辟蚊子。”

《酉阳杂俎》：“鹊构窠，取在树杪枝，不取堕地者，又缠枝
受卵。端午日午时焚其窠，灸病者，疾立愈。”

《唐国史补》：“扬州旧贡江心镜，五月五日杨子江中所
铸也。或言无有百炼者，六七十炼则已易破难成，往
往有自鸣者。”

《资暇录》：端五者，案周处《风土记》：“仲夏端五，烹鹜角黍。
端，始也。”谓五月初五日也。今人多书午字，其义无取。
余家元和中端五诏书，并无作午字处。而近见醴泉
县尉厅壁有故光福王相题郑泉记处云“端五日”，岂
三十年端五之义别有见耶？

《中华古今注》：女人披帛，古无其制。开元中，诏令二十
七世妇及宝林御女良人等，寻常宴参侍，令披画披
帛。至今然矣。至端午日，宫人相传，谓之“奉圣巾”，亦曰
“续寿巾”、“续圣巾”，盖非参从见之服。

《太平御览》：“五月五日，采五方侧柏叶三觔，远志去心
二觔，白茯苓去皮一觔，为末，炼蜜和丸。用仙灵脾酒
下，日服三十丸，可以延年益寿。”

《本草图经》：“车前子，一名芣苢，花甚细密，青色微赤。结
实如葶苈，赤黑色，五日采，阴干。其子治妇人难产。”
《墨庄漫录》：东坡为翰苑，元祐三年，供端午帖子，有云：
“上林珍木暗池台，蜀产吴苞万里来。不独盘中见卢
橘，时于粽里得杨梅，每疑粽里杨梅之句。”《玉台新咏》：
“徐君蒨共内人夜坐守岁时。酒中喜桃子，粽里觅杨
梅。”今人未见以杨梅为粽。徐公乃《守岁诗》：“杨梅夏熟，
岁暮，安有此果”，岂昔人以干实为之耶？东坡以角黍
为午日之馔，故借言之耳。

东坡《志林》，“端午日未出，于艾中以意求似其人者，辄
撷之以灸，殊有效。幼时见一书中云尔，忘其为何书
也。艾未有真似人者，于明暗间，苟以意命之而已。万
法皆妄，无一真者，复何疑耶？”

《缃素杂记》：“余按宗懔《荆楚岁时记》引周处《风土记》云：
‘仲夏端午，烹鹜角黍’。”乃直用“午”字，与《李济翁录》所载
不同。以余意测之，“五”与“午”字皆通，盖五月建午，或用
午字，何害于理。

《岁时杂记》：“端午粽子，名品甚多，形制不一，有角粽、锥
粽、茭粽、筒粽、秤槌粽，又有九子粽。”

端午，作水团，又名白团，或杂五色人兽花果之状。最
精者名滴粉团，或加麝香。又有干团不入水者。
《容斋五笔》：唐世五月五日，扬州于江心铸镜以进，故
国朝翰苑撰《端午帖子》词，多用其事。然遣词命意，工
拙不同。王禹玉云：“紫阁曈昽隐晓霞，瑶墀九御荐菖
华。何时又进江心鉴，试与君王却众邪。”李邦直云：“艾
叶成人后，榴花结子初。江心新得镜，龙瑞护仙居。”赵
彦若云：“扬子江中方铸镜，未央宫里更飞符。菱花欲
共朱灵合，驱尽神奸又得无。”又：“扬子江中百炼金，宝
奁疑是月华沉。争如圣后无私鉴，明照人间万善心。”
又：“江心百炼青铜镜，架上双纫翠缕衣。”李士美云：“何
须百炼鉴，自胜五兵符。”傅墨卿云：“百炼鉴从江上铸，
五时花向帐前施。”许冲元云：“江中今日成龙鉴，苑外
多年废鹭陂。合照乾坤共作镜，放生河海尽为池。”苏
子由云：“扬子江中写镜龙，波如细縠不摇风。宫中惊
捧秋天月，长照人间助至公。”大概如此。惟东坡不然，
曰：“讲馀交翟转回廊，始觉深宫夏日长。扬子江心空
百炼，只将无逸鉴兴亡。”其气光焰，可畏而仰也。若白
乐天《讽谏百炼镜篇》云：“江心波上舟中铸，五月五日
日午时。背有九五飞天龙，人人呼为天子镜。”又云：“太
宗常以人为镜，监古监今不监容。乃知天子别有镜，
不易扬州百炼铜。”用意正与坡合。予亦尝有一联云：
“愿储医国三年艾，不博江心百炼铜。”然去之远矣。端
午故事，莫如楚人竞渡之的。盖以其非吉祥，不可施
诸祝颂，故必用镜事云。

《溪蛮丛笑》：爬船重午竞渡，既望复出，谓之“大十五
贵耳集”：周希稷名承勋，周益公甚前席之。有《端午》一
诗，殊有讽刺：“谁家解祟吐千缾，丹墨交辉走百灵。尽
使蛙蛇归药笼，又缠萧艾作人形。”〈缺二句〉安得彩丝十
万丈，东南西北系飘零。

《野客丛谈》，《容斋随笔》曰：唐元宗以八月十五日为千
秋节，张说上《大衍历序》云：“谨以开元十六年八月端
午献之。”《唐类表》有宋璟《请八月五日为千秋节表》云：
“月惟仲秋，日在端午。”然则凡月之五日，皆可称端午
也。余观《续世说》，齐映为江西观察使，因德宗诞日端
午，为银缾高八尺以献。是亦有端午之说。

《本草纲目》：“五月五日取粽尖，和截疟药良。”

《闽部疏》：“闽俗端午节尢重竞渡，所过山溪，数家之市，
皆悬舟以待，往往殴击成狱。禁稍弛，复竞其俗，成不
能止也

《道书》：“五月五日为地腊，五帝校定生人官爵，血肉盛
衰，外滋万类，内延年寿，记录长生，此日可谢罪，求请
移易官爵，祭祀先祖。”

《天上玉女记》：“魏济北郡从事掾弦超，中夜独宿，梦有
神女来从之，自称天上玉女，姓成公，字知琼。如此三
四夕，一旦显然来游，姿颜容体，状若飞仙，遂为夫妇。
后漏泄其事，玉女遂求去，去若飞迅。超忧感积日，几
至委顿，去后五年，超奉郡使至洛，到济北鱼山下，遥
望曲道头有一车马，似知琼驰驱前至，果是也。悲喜”
交切，同来至洛，遂为室家，克复旧好。至太康中犹在，
但不日日往来，每于五月五日辄下，经宿而去。
《广异记》：唐贺兰进明为狐所婚，每到时节，狐新妇恒
至起居，兼持贺遗及问信，家人或有见者，状貌甚美。
至五月五日，自进明已下，至其仆隶，皆有续命。家人
以为不祥，多焚其物。狐悲泣云：“此并真物，奈何焚之？”
其后所得，遂以充用。后家人有就求漆背金花镜者，
入人家偷镜，挂项缘墙，行为主人家击杀，自尔怪绝
焉。

唐宋州刺史王璿，少时仪貌甚美，为牝狐所媚。家人
或有见者，丰姿端丽，虽僮幼遇之者，必敛容致敬，自
称新妇，抵对皆有理，由是人乐见之。每至端午及佳
节，悉有赠仪相送，云：“新妇上某郎，某娘续命。”众人笑
之，然所得甚众。后璿职高，狐乃不至，盖其禄重，不能
为怪。

《太平广记》：唐卢钧为均州刺史，常于郡后山斋养性，
忽一人逾垣而入云：“王山人也，公之贵位极人臣，而
有沉绵之疾，故相救。”以丹一粒与之。后公还京，山人
复至，云：二十三年五月五日午时，可令一道士于万
山顶上相候。此时君节制汉土，当有月华相授，勿愆
期也。公后出镇汉南，至期，命道士牛知微五月五日
午时登万山之顶，山人在焉，以金丹十粒令授于公
曰：“当享上寿，无忘修炼，伫还蓬宫耳。”

《酉阳杂俎》：“焉耆五月五日弥勒下生。”

《诚斋杂记》：姜廉夫祖寺丞，一夕方就枕，忽闻夜间呵
殿声，一女子绝色，自簥出，上堂拜姜母启焉曰：“妾与
郎君有嘉约，愿得一见。”姜闻欣然而起，妻时引避，女
请曰：“吾弃人间事，不可以我故间汝。夫妇之情。”妻亦
相拊接欢如姊妹。女事姑甚谨，值端午节，一夕制彩
丝百副，尽饷族党，其人物花草、字画点缀，历历可数，
自是以“仙姑”称之。

《谈薮》：大溪山在广州境，旧山有一洞，其处所人不常
识，每岁五月五日洞开则见之。土人预备墨纸刷帚
入其中，以手摸石壁，觉有罅隙若鑴刻者，以墨刷其
卜，纸覆其上，印摸而出，洞亦随闭。持所印纸视之，或
咒语，或药方，所得皆不同，亦有不成字无所得者。咒
术药方，应用无不效验，盖南法之所出也。

《客退纪谈》：“用蚕豆四十九粒，阴阳水浸，端午日午时
咒之，埋室西地下，令猫踞其上，七日化为猫睛。